        เกือบสุดเขตแดนไทยแล้ว อีกนิดเดียว แต่ระหว่างทางมีร้านอาหารทะเลอร่อยๆอยู่เจ้าหนึ่ง ได้คำแนะนำมาจากโรงแรมค่ะ ร้านนี้เหมือนขับย้อนกลับมาทางตราด ถ้าเริ่มจากชายแดนกัมพูชาและไทยนะคะ อยู่ไม่ไกลจากโรงแรมเซนทารา ชานทะเล ค่ะ ทางเข้าอาจไม่สะดวกเท่าไหร่ เพราะด้านริมถนนด้านนอกมีการต่อขยายถนนอยู่นะคะ และช่วงนี้ฝนตกอีก ทำให้ถนนเปียกแฉะ ขับรถโดยใช้ความเร็วต่ำนิดนึงนะคะ เพื่อความปลอดภัยค่ะ 

เมนู:
        • ปูไข่นึ่ง 320 บาท/4 ขีด เมนูที่ชอบที่สุดค่ะ ปกติอุ๋มทานปูเนื้อ แต่มาร้านนี้ก็ต้องลองปูไข่ค่ะ เพราะขึ้นชื่อมาก และไม่ผิดหวังเลย ไข่เน้นๆ เยอะมาก อร่อยค่ะ เนื้อปูก็หวานด้วย

        • กุ้งลายเสือเผา 400 บาท/ครึ่งกิโล กุ้งค่อนข้างใหญ่เลย แกะยากนิดนึงเพราะเปลือกหนา ระวังมันกุ้งกระเด็นใส่เสื้อนะคะ เนื้อกุ้งแน่นมาก ดูสดมากค่ะ

        • ส้มตำปูม้า 60 บาท ตัวส้มตำออกหวานไปนิด สั่งแบบพริก 3-4 เม็ด แต่ไม่เผ็ดค่ะ ปูม้าน้อยไปค่ะ หาตัวแทบไม่เจอเลย เจอก้ามและขาเล็กๆเอง

        • ข้าวผัดปู 60 บาท อร่อยค่ะ ได้เยอะมาก สั่งจานเล็กนะคะ ใส่ก้ามปูใบ้เล็กๆมาด้วย ก้ามปูก็เนื้อแน่น บีบมะนาว เติมน้ำปลา เท่านี้ก็เอาไว้ทานกับไข่ปูก็อร่อยแล้วค่ะ ฟินมาก

        • ยำไข่แมงดา 380 บาท ตัวไข่แมงดามันดีจัง อร่อยมาก ไม่ต้องใส่น้ำยำก็อร่อยค่ะ ส่วนน้ำยำไม่โดนเท่าไหร่ รสออกหวานมากกว่ารสอื่นค่ะ

        ระดับราคาก็ไม่แพงค่ะ ระหว่างรออาหารสามารถเดินชมวิวชายทะเลได้นะคะ มีปูลมเต็มหาด โขดหินสวยๆ ถ่ายรูปออกมาสวยด้วยค่ะ ^________^ 
        